Tomáš, Erik, poslanec NR SR (2021-06-29):
Ďakujem pekne. Vážený pán predsedajúci, kolegovia, kolegyne, dovoľte, aby som sa vyjadril v krátkosti k našej novele zákona. Tridsaťosem centov, vážení koaliční poslanci, viete, čo to je, čo to je za sumu, 38 centov? Tridsaťosem centov je suma, o ktorú sa má od budúceho roka zvýšiť prídavok na dieťa. A už to bude vaša zodpovednosť. Vaša zodpovednosť! Vy ste teraz vo vláde a vy môžte aj s tým valorizačným mechanizmom životného minima, lebo mnohí viete, mnohí možno nie, že prídavok na dieťa sa odvíja od životného minima, a preto to bude len 38 centov. V súčasnosti je prídavok na dieťa 25,50 a po novom to bude 25,88 centov. Spoznávate túto rétoriku, vážení poslanci? Spoznávate? Kto používal túto rétoriku v čase, keď sme my boli vo vláde? Boli ste to vy. Vy ste takouto rétorikou populisticky kritizovali každoročné valorizovanie prídavku na dieťa a už ste druhý rok vo vláde, nič sa nestalo s tým valorizačným mechanizmom. Prečo? Veď ste druhý rok vo vláde, prečo ste tým deťom už nedali viac, oveľa viac, ale opäť len centy? No, a sme zase doma. Pred voľbami veľké reči, po voľbách, samozrejme, skutek utek. A kritizovali ste nás počas tých volebných období napriek tomu, že sme v oblasti rodinnej politiky toho urobili veľa. Zaviedli sme príspevok pri narodení prvého, druhého a tretieho dieťaťa. Materskú dávku sme zvýšili na úroveň čistej mzdy. Poberá sa 34 týždňov, čím sme medzi premiantami Európskej únie. Zvýšili sme rodičovský príspevok v prípade pracujúcich rodičov na 370 eur, v prípade nepracujúcich rodičov na 270 eur. Zaviedli sme obedy zadarmo, ktoré ste vy zrušili. Zaviedli sme vlaky zadarmo pre študentov, ktoré vy chcete zrušiť. Zaviedli sme dotácie na lyžiarske kurzy a školy v prírode, ktoré si chvália deti, rodičia aj samotní riaditelia škôl. A napriek tomu ste nás kritizovali; čo ten prídavok na dieťa? Aj ten sme chceli napokon zvýšiť. Pamätáte si, na konci volebného obdobia sme prišli s totožným zákonom, zdvojnásobiť prídavok na dieťa. Kto zablokoval vtedy tú schôdzu? Vy. Vtedy ešte, už teraz zabudnutý pán poslanec Beblavý tu behal v pyžame a v špinavých ponožkách a blokoval tento pult, len aby sme deťom nemuseli dať nič navyše. Vy ste už vtedy zablokovali tento zákon. Už odvtedy mohli mať deti, každé jedno dieťa, o 100 % vyšší prídavok na dieťa. Ale múdrosti, len o pár centov to zvyšujeme. A pozrime sa, dva roky po sebe, opakujem, a len centíky pre tie deti. Prišli sme najprv s iným návrhom zákona, že keďže je pandémia a vieme dobre, že rodiny mali zvýšené náklady aj kvôli dištančnému vzdelávaniu detí, chceli sme navrhnúť 300 eur pre každé dieťa, nezaopatrené dieťa. Čo ste urobili? Zmietli ste ho zo stola a pripravili šialený protinávrh, šialený protinávrh a tento jednorazový prídavok na dieťa ste prisúdili len rodinám žijúcim zo sociálnych dávok. Ešte aj to ste okresali. Napokon je z toho úplný paškvil. Len pre 13-tisíc detí a suma nejaká, 4,5 milióna eur oproti našej sume v celkovom objeme 330 miliónov eur. Takto dopadla tá vaša pomoc deťom! Hlavná vec, že Igor Matovič sa tu nafukuje, ako on ide robiť rodinnú politiku, že 200 eur dostane každé dieťa. No, to už uvidí každá rodina. Už dva mesiace o tom hovorí. Respektíve nehovorí. Pred dvoma mesiacmi to povedal a nikto nič nevidel. Toto je vaša rodinná politika, nič, nič, šetrenie. A to sme sa chceli ešte aj s kolegami z opozície baviť v druhom čítaní v prípade toho jednorazového prídavku na dieťa o adresnosti, prečo nie? Dalo sa to pokojne urobiť. Povedzme pozreli by sme si rodiny, ktoré boli napojené na EduPage, či sa tie deti naozaj vzdelávali, a boli tam iné možnosti. Aj SME RODINA nám to sľúbila. Podala nám tu ruku. Pamätáte si, ako som si tu s pánom Pčolinským, šéfom klubu, podal ruku, a napokon ako vždy aj SME RODINA sklopila uši. Aj SME RODINA. Aj SME RODINA hlasovala vtedy za obedy zadarmo a teraz hlasovala za ich zrušenie a všetko ostatné. Tak tu, prosím vás, netárajte o nejakej prorodinnej politike! Vy si deti nevšímate! A zahryznem si do jazyka v prípade pána Heráka, jak si všímate deti. Zahryznem si do jazyka, budem korektný, budem rešpektovať prezumpciu neviny, čo vy nerobíte. Takže chcem vás poprosiť napriek môjmu tónu, je to veľmi jednoduché. Je to opozičný návrh, ale nepolitizujte. Tých 330 miliónov, ktoré ste neodsúhlasili na jednorazový prídavok, je objem, ktorý by stačil ročne na to dvojnásobné alebo na ten dvojnásobný prídavok na dieťa. Zoberte tie ručičky a stačte to tlačidlo konečne! Nebuďte tie roboty, nepočúvajte toho Matoviča, ktorý nechce nikomu nič dať. Stlačte to tlačidlo a konečne zvýšme prídavok na dieťa, urobme niečo pre naše rodiny. Ďakujem pekne.